杜甫
九日五首
重阳独酌杯中酒，抱病起登江上台。竹叶于人既无分，
菊花从此不须开。殊方日落玄猿哭，旧国霜前白雁来。
弟妹萧条各何往，干戈衰谢两相催。
旧日重阳日，传杯不放杯。即今蓬鬓改，但愧菊花开。
北阙心长恋，西江首独回。茱萸赐朝士，难得一枝来。
旧与苏司业，兼随郑广文。采花香泛泛，坐客醉纷纷。
野树歌还倚，秋砧醒却闻。欢娱两冥漠，西北有孤云。
故里樊川菊，登高素浐源。他时一笑后，今日几人存。
巫峡蟠江路，终南对国门。系舟身万里，伏枕泪双痕。
为客裁乌帽，从儿具绿尊。佳辰对群盗，愁绝更谁论。